100 leerlinge in Oos-Kaapse skool toets positief vir Covid-19 | Netwerk24
Deur Lynn Williams 20 September 2020 19:38
'n Ernstige uitbreking van die koronavirus in die Oos-Kaap het daartoe gelei dat byna 100 leerlinge van die Ethembeni High School positief getoets is vir die virus.
'n Massatoets-en-opsporingveldtog is van stapel gestuur.
685 mense, onder wie leerlinge en onderwysers, is vir die virussiekte getoets, luidens 'n verslag van die provinsiale onderwysdepartement. Van die toetsuitslae is nog uitstaande, maar 98 leerling is reeds positief getoets.
552 leerlinge in kwarantyn
552 leerlinge is ook in kwarantyn geplaas.
Die uitbreking van nuwe infeksies by Ethembeni High raak leerlinge en inwoners van Burgersdorp en Middelburg en kom te midde van die skryf van toetsreekse en eksamens.
Loyiso Pulumani, woordvoerder van die provinsiale onderwysdepartement, sê Fundile Gade, LUR vir onderwys in die Oos-Kaap, is geskok oor die uitbreking by die skool.
Beskermende drag vir moderators
'n Multidepartementele span bestaande uit werkers van die gesondheidsdepartement, openbare werke en die onderwysdepartement het bevind leerlinge is medies geskik om voort te gaan met hul eksamens, luidens Pulumani se verklaring.
Moderators is aangeraai om beskermende drag aan te trek terwyl die leerlinge eksamen skryf en hul toetse gaan vir 'n spesifieke tydperk "gemonitor" word alvorens dit gemerk word.
"Ons span gee uurliks nuwe en opgedateerde inligting deur soos wat hulle die situasie monitor om te bepaal hoeveel matrikulante geïsoleer moet word.
"Die department vir openbare werke het aangedui dat die leerlinge geïsoleer gaan word in Aliwal-Noord. Die leerlinge sal by die sentrum toegelaat word om voort te gaan met hul eksamens," sê Gade.
Berader vir leerlinge
Die onderwysdepartement het die dienste versoek van 'n berader vir alle leerlinge, en maatreëls in ingestel om te keer dat die leerlinge hul ouers en ander mense in hul gemeenskappe aansteek.
Volgens Gade hou die multidepartementele span die situasie daagliks fyn dop en sal hulle laat weet indien die rampbestuurspan aktiveer moet word.
Kwarantyngeriewe is ook in Steynsburg beskikbaar gestel vir matrikulante wat negatief getoets het, omdat hulle in die inkubasieperiode kan wees.
Volgens Gade wil die regering lewensverlies verhoed, veral waar ouers en families komorbiditeite het.